PATVIRTINTA

Molėtų rajono savivaldybės tarybos

2024 m. sausio 25d. sprendimu Nr. B1-10

**AUTOBUSŲ STOČIŲ STEIGIMO MOLĖTŲ RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Autobusų stočių steigimo Molėtų rajono savivaldybėje tvarkos aprašas (toliau -Tvarkos aprašas) reglamentuoja Autobusų stočių steigimą pagal Molėtų rajono savivaldybės nustatytus kriterijus ir reikalavimus, Autobusų stočių naudojimo ir darbo tvarką, dokumentų pateikimo tvarką.

2. Tvarkos aprašas galioja visoje Molėtų rajono savivaldybės (toliau – Savivaldybė) teritorijoje ir yra taikomas fiziniams ir juridiniams asmenims (toliau - Steigėjai), norintiems (pageidaujantiems) steigti autobusų stotį.

3. Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse, Autobusų stočių veiklos nuostatuose, patvirtintuose Lietuvos Respublikos susisiekimo ministro 2003 m. gruodžio 31 d. įsakymu Nr. 3-734 „Dėl Autobusų stočių veiklos nuostatų patvirtinimo“.

**II SKYRIUS**

**PAGRINDINĖ AUTOBUSŲ STOČIŲ PASKIRTIS**

4. Pagrindinė autobusų stočių paskirtis:

4.1. aptarnauti keleivius reguliariais reisais vietinio (priemiestinio), tolimojo ir tarptautinio susisiekimo maršrutais;

4.2. organizuoti autobusų ekipažų priešreisinį patikrinimą ir tarpreisinį poilsį;

4.3. kontroliuoti autobusų išvykimo ir atvykimo laiką;

4.4. parduoti keleiviams bilietus, teikti jiems informaciją ir bagažo saugojimo paslaugas.

5. Ši pagrindinė autobusų stočių paskirtis negali būti keičiama.

**III SKYRIUS**

**AUTOBUSŲ STOČIŲ STEIGIMO KRITERIJAI IR REIKALAVIMAI**

**STOČIŲ VALDYTOJAMS**

6. Autobusų stotis gali steigti Savivaldybė, fiziniai ir juridiniai asmenys, vadovaudamiesi Lietuvos Respublikos civiliniu kodeksu ir kitų teisės aktų nustatyta tvarka.

7. Autobusų stotys Savivaldybės teritorijoje gali būti steigiamos tik Savivaldybės teritorijų planavimo dokumentuose nustatytose vietose, gavus Savivaldybės tarybos pritarimą steigti autobusų stotį ir atitinkant šiuos kriterijus ir reikalavimus:

7.1. atskira autobusų eismo valdymo tarnyba (dispečerinė);

7.2. keleivių laukiamoji salė ir patalpos stoties personalui;

7.3. keleivių įlaipinimo ir išlaipinimo peronai;

7.4. sanitariniai punktai;

7.5. autobusų stovėjimo tarp reisų aikštelės;

7.6. autobusų ekipažų poilsiui skirtos patalpos;

7.7. bilietų kasos ir (ar) bilietų terminalai;

7.8. bagažo saugyklos.

8. Autobusų stočių valdytojai turi sudaryti visiems vežėjams vienodas sąlygas ir rinkodarą naudotis stočių infrastruktūra.

9. Autobusų stočių valdytojai privalo patvirtinti autobusų stoties darbo reglamentą pagal Susisiekimo ministro tvirtinamuose autobusų stočių veiklos nuostatuose nustatytus reikalavimus ir paskelbti jį viešai autobusų stoties interneto svetainėje.

**IV SKYRIUS**

**AUTOBUSŲ STOČIŲ NAUDOJIMO IR DARBO TVARKA**

10. Keleiviams aptarnauti, autobusų stoties personalo darbui ir reguliariam autobusų eismui užtikrinti autobusų stotyje autobusų stoties darbo metu turi būti teikiamos šios paslaugos:

10.1. bilietų pardavimo į tos pačios dienos reisus ir (ar) iš anksto;

10.2. autobusų eismo organizavimo (dispečerinės);

10.3. bagažo saugojimo;

10.4. Reglamento (ES) Nr. 181/2011 nuostatas atitinkanti pagalba asmenims su negalia ir riboto judumo asmenims;

10.5. eismo tvarkaraščių skelbimo, atnaujinimo, pakeitimo stotelėse, kurios yra autobusų stoties savivaldybės teritorijoje. Jei savivaldybės teritorijoje yra daugiau kaip viena autobusų stotis, eismo tvarkaraščių skelbimą, atnaujinimą, pakeitimą organizuoja autobusų stotys pagal tarpusavio susitarimą.

11. Stoties eismo valdymo tarnybos (dispečerio) funkcijos autobusų stoties darbo laiku:

11.1. kontroliuoti, ar autobusai atvyksta į autobusų stotį ir išvyksta pagal numatytą tvarkaraštį;

11.2. organizuoti keleivių įlaipinimą ir išlaipinimą;

11.3. pablogėjus eismo sąlygoms, sustabdyti autobusų eismą iš autobusų stoties ir jį atnaujinti, pagerėjus eismo sąlygoms, apie tai pranešti kitoms autobusų stotims;

11.4. informuoti keleivius apie planuojančius atvykti ir atvykusius autobusus ir jų maršrutus, planuojančius išvykti ir išvykusius autobusus ir jų maršrutus, autobusų vėlavimą ar reiso nutraukimą, nutrauktą ir atnaujintą autobusų eismą ir teikti kitą keleiviams aktualią informaciją.

12. Apie reguliaraus reiso maršrute nutraukimą ar pakeitimą keleiviams turi būti pranešama visose maršruto autobusų stotyse ir interneto svetainėse, kuriose parduodami bilietai į nutrauktą ar pakeistą reisą, nedelsiant, bet ne vėliau kaip per vieną darbo dieną nuo reiso nutraukimo ar pakeitimo dienos.

13. Autobusų stoties keleivių laukiamojoje salėje turi būti:

13.1. vietinio, tolimojo ir tarptautinio susisiekimo reisų tvarkaraščiai;

13.2. stendas ar švieslentė operatyviai informacijai apie autobusų eismą pateikti;

13.3. informacija apie lengvatas keleiviams ir keleivių teises bei pareigas;

13.4. informacija apie autobusų stoties tarnybų išdėstymą bei jų darbo laiką;

13.5. informacija apie stoties teikiamas paslaugas keleiviams;

13.6. informacija apie kompetentingas įstaigas arba Savivaldybės įgaliotąsias įstaigas (pavadinimai, adresai, telefonų numeriai, elektroninio pašto adresai), kurioms keleiviai gali pateikti pasiūlymus, pageidavimus ir pastabas dėl vietinio (priemiestinio) arba tolimojo susisiekimo autobusų maršrutų, stotelių ir tvarkaraščių.

14. Autobusų stoties peronuose turi būti pateikta ši informacija:

14.1. išvykimo peronuose – maršrutų krypčių pavadinimai ir autobusų išvykimo eismo tvarkaraščiai;

14.2. atvykimo peronuose – autobusų atvykimo tvarkaraščiai;

14.3. Autobusų stoties keleivių laukiamojoje salėje ir peronuose keleiviams turi būti teikiama garsinė informacija apie autobusų eismą ir jo pasikeitimus.

15. Autobusų stotys turi turėti Vyriausybės nustatytus bendruosius reikalavimus valstybės ir savivaldybių institucijų ir įstaigų interneto svetainėms ir mobiliosioms programoms atitinkančią interneto svetainę, kurioje skelbiama keleiviams ir vežėjams aktuali informacija apie stoties veiklą, reisų tvarkaraščius ir jų pakeitimus.

**V SKYRIUS**

**DOKUMENTŲ PATEIKIMO TVARKA**

16. Steigėjas, pageidaujantis steigti autobusų stotį, Savivaldybės tarybai privalo pateikti:

16.1. prašymą sutikti steigti autobusų stotį;

16.2. autobusų stoties koncepciją (architektūrinę idėją), projektinius pasiūlymus, su autobusų stoties veikla susijusios infrastruktūros pagrindinius sprendinius;

16.3. informaciją apie prognozuojamas investicijas, numatomą statybų (rekonstrukcijos) trukmę, naujų darbo vietų sukūrimą, investicijų naudą;

16.4. numatomą autobusų stoties infrastruktūrą, naujos infrastruktūros įrengimo planą, aplinkos sutvarkymą autobusų stoties teritorijoje ir jos prieigose;

16.5. susisiekimo klausimų sprendinius, transporto srautų analizę;

16.6. atitiktį šio Aprašo 7 punkto reikalavimams pagrindžiančius duomenis ir dokumentus;

16.7. deklaraciją dėl 2022 m. balandžio 8 d. Europos Sąjungos Tarybos reglamento (ES) 2022/576 taikomų ribojimų neturėjimo.

17. Gautą prašymą, vadovaujantis Lietuvos Respublikos viešojo administravimo įstatymo nustatytais terminais, nagrinėja Savivaldybės mero arba jo įgalioto Savivaldybės administracijos direktoriaus sudaryta darbo grupė, kuri teikia siūlymus Savivaldybės tarybai.

18. Savivaldybės taryba, atsižvelgdama į darbo grupės siūlymą, priima sprendimą pritarti (arba nepritarti), kad Molėtų rajono savivaldybės teritorijoje būtų steigiama autobusų stotis.

**VI SKYRIUS**

**BAIGIAMOSIOS NUOSTATOS**

19. Autobusų stočių priežiūrą atlieka Transporto saugos administracija.

20. Tvarkos aprašas keičiamas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_